**Korralduslik info**

Tartu laulupidu „Õnn ja rõõm“ toimub Tartu lauluväljakul 22. juunil. Üritus algab kell 18 ja kestab umbes kella 22.30ni. Nägemispuudega külastajate istekohad on laululava vasakul ääres raadiotorni kõrval asuvas D-sektori eesosas. Juhtkoerad on laulupeole teretulnud. Laulupeokontsert jõuab nägemispuudega külastajani kirjeldustõlkega. Kirjeldustõlke kuulamiseks vajalikud kõrvaklapid jagavad kohapeal soovijatele ligipääsetavuse vabatahtlikud, kes aitavad ka muude probleemide korral. Kirjeldustõlke meeskonda kuuluvad tõlgid Raili Loit ja Siret Saar ning konsultandid Mirjam Liivak ja Sülvi Sarapuu.

**Tartu lauluväljakule liikumise võimalused**

Tartu lauluväljak asub Tähtvere ja Supilinna servas mäenõlval aadressil Laulupeo puiestee 25. Külastajad pääsevad lauluväljakule A- ja B-sissepääsu kaudu. A-sissepääs asub spordipargi lähedal mäenõlva ülemises keskmises osas ja B-sissepääs parkla lähedal laululava paremal tagumisel küljel mäenõlva all. Autoga tulijatele on laululava taga umbes tuhandekohaline parkla, sinna saab tulla ka taksoga. Parkla B-sissepääsu poole jäävas otsas on eraldatud parklaosa, kus on *VIP*-parklaala ja invaparkimiskohad. Täpsem parkimisinfo asub siin:

https://2024.tartulaulupidu.ee/laulupidu-onn-ja-room/liiklusest-parkimisest/.

Lauluväljakule saab liikuda ka bussidega 6 ja 13 ehk läheneda Tähtvere või Supilinna poolt. Bussiliikluses on aga sel päeval rongkäigu tõttu muudatusi.

Buss nr 6 (suunaga Lõunakeskus – Roheline park) liigub lauluväljaku poole peopäeval umbes kaks korda tunnis. Kesklinna lähedal peatub buss asenduspeatuses Linnamuuseum. Lauluväljakule sõites jäävad teele peatused Meltsiveski, Kroonuaia ja Herne. Maha tuleb minna asenduspeatuses Maaülikooli. Peatusest lauluväljakuni on umbes 400 meetrit.

Buss nr 13 (Kasteheina – Puidu) liigub lauluväljaku poole kord tunnis, ent Vahemikus 17.30–18.00 võib bussi liikumises esineda seisakuid. Ka buss nr 13 väljub kesklinnas Linnamuuseumi asenduspeatusest. Sõidul lauluväljakule jäävad teele peatused Meltsiveski, Kroonuaia, Herne ja Piiri. Maha tuleb minna Laululava peatuses, mis on laulukaare taha jäävas asfalteeritud parklas. Bussist väljudes oled näoga lauluväljaku poole. Peatusest vasakule pöörates liigu umbes 50 meetrit, seejärel keera paremale, umbes 50 meetri pärast jõuad kõrgete kõnniteekividega ääristatud muruplatsini ehk parkla servani. Nüüd liigu otse, B-sissepääsuni on jäänud umbes 30 meetrit. Bussipeatusest on lauluväljaku B-sissepääsuni umbes kolm minutit jalutamist. Täpsem info bussiliikluste ümberkorralduste kohta asub siin:

<https://2024.tartulaulupidu.ee/laulupeo-rongkaik-toob-laupaeval-kesklinna-ja-laululava-piirkonda-liiklusseisakud/>.

**Lauluväljaku kirjeldus ja üldised faktid**

Lauluväljaku pindala on ligikaudu üks hektar. Väljaku põhielementideks on laululava, massiivne tulease ning pealtvaatajate ala, mis asuvad mäenõlva eri tasanditel. Laululava asub mäenõlva all. Lava moodustavad poolkaarekujuline laulukaar ja selle ees paiknev trepistik, mille astmed muutuvad tahapoole liikudes järjest kitsamaks. Laululava kaare kõrgus on 28, laius 54 ja sügavus 42 meetrit. Kaar ulatub üle kogu trepistiku. Trepistiku ees keskel on umbes poole trepistiku laiune vaba ruum, mille kummassegi äärde on asetatud lisaks veel teisaldatavad trepistikud ehk kooripoodiumid. Trepistiku ees keskel on kitsas kallak, mida mööda saab liikuda laululava alla viiva ukseni.

Laululava kaare kõige kõrgema osa keskel on orkestri paiknemise ala, kus mängivad nii orkester kui ka bänd. Tribüünilt vaadates jääb bänd orkestrist paremale üles väiksele lavale.

Lava ees keskel asub kõrge risttahukakujuline dirigendipult. Pult on kuusnurgakujuliselt ümbritsetud ristkülikukujuliste madalapoolsete tiibjate seintega. Puldi ülaossa viib laulukaare poole jääv trepp. Dirigendipuldi tribüüni poole jäävad küljed on kaunistatud suurte kuusnurga kujutistega. Puldi alumine osa on laiem – sellel tasapinnal esinevad solistid. Kõrgemas ja kitsamas osas dirigeerivad koorijuhid.

Dirigendipuldi ees on kogu lava laiuses paarikümne meetri pikkune tasapinnaline tänavasillutisega kaetud vaba ala, mis ulatub kuni pealtvaatajate tribüünini ja kus tantsivad mõningate laulude ajal tantsurühmad.

Istudes D-sektoris, on laulukaar põhja, tulease ida ja raadiotorn lääne pool. Laulukaare taha jääb Tähtvere tänav, publikualal istudes vasakule Tuglase tänav ja paremale A. Le Coqi hoone. A-sissepääs, mis asub laulukaare ja Tähtvere tänava vastas, asub Laulupeo puiesteel.

D-sektorist vaadatuna jääb laululavast vasakule väike kolmekorruseline valgetest tellistest suurte akendega raadiotorn. Laululavast paremal on mäenõlva keskmises osas suur tulease. Metallist tulease on püramiidikujuline ning paikneb ristkülikukujulisel betoonalusel. Umbes kuue meetri kõrguse tuleaseme ees on viis laia trepiastet. Tuleaseme juurde viib ka vasakult ehk laulukaare poolt kitsas trepp. Treppide eest kulgeb publiku pingiridade vahelt ringjalt ümber laululava teerada, mis läheb laululava mõlemal küljel üle umbes viie meetri laiuseks silda meenutavaks betoonkonstruktsiooniks, mida mööda liiguvad esinejad.

Pealtvaatajate tribüün asub mäenõlval. Pealtvaatajate tribüün ja lava astmestik moodustavad ühtse ovaalse amfiteatrit meenutava terviku. Tribüün jaguneb neljaks sektoriks: A, B, C ja D. Kirjeldustõlke ala asub kõige vasakpoolsemas ehk D-sektoris. Sektorite vahel on trepid, mis allpool lähevad üle kaldteedeks. Tribüüni seljatugedeta istmed on madalad ja puitlaudisega. Pingiridadest vasakul ja paremal katab kogu mäenõlva muru. Laululava maksimaalne publikumahutavus on 15 000 inimest, neist 10 000 istekohtadele, 5000 murunõlvadele ja kuni 10 000 lauljat kaare alla. 2024. aasta laulupeol osaleb 296 kollektiivi 8681 laulja ja orkestrandiga. Lauljaid toetavad ka mõningad tantsurühmad.

A- ja B-sissepääsu juures on infopunkt, kust saab vajadusel abi küsida. Esmaabipunkt asub A-sissepääsu juures, laululava poolt lähenedes paremal pool sissepääsuväravat.

A-sissepääsust tulles suundub peatee otse läbi istmeridade vahel oleva trepistiku alla laulukaare poole. Selle teega risti kulgeb istmeridade keskelt tee, mis moodustab laulukaare poole suundudes poolringi. Kõrvalteed kulgevad läbi muruplatside korrapäratult vasakule ja paremale.

Lauluväljaku territooriumi äärtel kasvavad suured varjupakkuvad puud, seal leiab ka seljatoega puidust pinke.

Väljakul on neli WC kompleksi: A-sissepääsust paremal ja vasakul A- ja D-sektorite välimistes äärtes, laulukaare tagumises keskmises osas ja laulukaarest taha vasakule jääval rohealal. Üle terve väljaku on hajutatult söögi- ja kaubandusalad, rohkem asub neid A-sissepääsust vasakul ja paremal mäenõlva ülaosas.

Erivajadusega külalise pileti hind vastavalt hinnaperioodile on sama, mis sooduspileti hind ehk 21 eurot ja 30 senti. Erivajadusega külalise saatja pääseb laulupeole tasuta, kuid üksnes abistaval eesmärgil. Saatja tasuta pileti võtmiseks tuleb kasutada sooduskoodi „saatja“ ja valida vastav piletitüüp. Saatjapilet kehtib sisenedes koos erivajadusega külalisega, kui ta näitab oma puudekaarti.

Soovitame jälgida Tartu Laulupeo kodulehekülge, kuhu ilmub jooksvalt uut infot. https://2024.tartulaulupidu.ee/

Laulupeo kunstilise tutvustusega saab tutvuda samuti ürituse kodulehel, infole pääseb ligi järgmisele lingile klõpsates: https://2024.tartulaulupidu.ee/yritused/tartu-laulupidu-onn-ja-room/